Broj: 711-I-1002-P-250-18/19-13-12

Zagreb, 29. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa dužnosnice Marije Pejčinović Burić, potpredsjednice Vlade Republike Hrvatske,** na 44. sjednici, održanoj 29. ožujka 2019.g., donosi sljedeću:

**ODLUKU**

**I Postupak za odlučivanje o sukobu interesa protiv** **dužnosnice Marije Pejčinović Burić, potpredsjednice Vlade Republike Hrvatske, neće se pokrenuti, s obzirom da navodi iz zaprimljene prijave ne upućuju na moguću povredu odredbi ZSSI-a počinjenu od strane navedene dužnosnice, niti povredu načela obnašanja javnih dužnosti.**

Obrazloženje

Povjerenstvo je 17. srpnja 2018. g. zaprimilo neanonimnu prijavu mogućeg sukoba interesa podnesenu protiv dužnosnice Marije Pejčinović Burić, potpredsjednice Vlade Republike Hrvatske, koja je zaprimljena u knjizi ulazne pošte Povjerenstva pod brojem: 711-U-2253-P-250/18-01-5, povodom koje se vodi predmet broj P-250/18. Pritom se napominje kako je podnositelj u više navrata Povjerenstvu dostavio prijave i predstavke upućujući na navodne činjenice kako slijedi.

U prijavi podnositelj u bitnom, pozivajući se na odredbe članaka 2. i 5. ZSSI-a, navodi da je dužnosnica Marija Pejčinović Burić prekršila zakonske obveze pokretanja postupka radi teške povrede službene dužnosti s obilježjima korupcije protiv Lorete Bertoša-Kušen, glavne tajnice Ministarstva vanjskih i europskih poslova, unatoč informacijama koje ukazuju da je u dvostrukom svojstvu, onom supruge veleposlanika i svojstvu konzula u veleposlanstvu Republike Hrvatske u Canberri primala plaće i naknade iz državnog proračuna Republike Hrvatske dok joj je suprug bio veleposlanik u predmetnom veleposlanstvu. Upućuje na odredbe čl. 39. Zakona o sustavu državne uprave, čl. 96., 99., 104., 112., 114. i 116. Zakona o državnim službenicima, čl. 10. Zakona o pravu na pristup informacijama i čl. 6. Uredbe EU 2016/679 Europskog parlamenta i Vijeća. Smatra da je dužnosnica Marija Pejčinović Burić, motivirana privatnim interesom, održavanjem vlastite političke stabilnosti, prekršila čl. 2. ZSSI-a, prikrivajući informacije od hrvatskih sredstava javnog priopćavanja.

Podnositelj nadalje navodi čl. 54. Pravilnika o unutarnjem redu Ministarstva vanjskih i europskih poslova od 12. veljače 2014. u kojem stoji da bračni drug ili član uže obitelji šefa diplomatske misije ili konzularnog ureda ne može biti raspoređen na rad u istu diplomatsku misiju ili konzularni ured. Ukazuje na Izvješće o konzularnim poslovima za 2015. u veleposlanstvu RH u Canberri s priznanjem Damira Kušena, tadašnjeg veleposlanika u Canberri u kojem stoji da je na konzularnim poslovima u Veleposlanstvu radila isključivo jedna diplomatkinja, Loreta Bertoša-Kušen, čiji je formalni raspored u Sydneyu; kao i službeni životopis diplomatkinje u kojem je navedeno da je bila raspoređena u Generalnom konzulatu RH u Sydneyu.

Budući da je iz javnih medija saznala za prijavu protiv dužnosnice Marije Pejčinović Burić u navedenom kontekstu, gospođa Loreta Bertoša-Kušen samoinicijativno se očitovala putem punomoćnice podneskom zaprimljenim u knjizi ulazne pošte Povjerenstva pod brojem: 711-U-2398-P-250/18-03-5 2. kolovoza 2018.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 4. ZSSI-a propisano je kako su predsjednik i članovi Vlade Republike Hrvatske (potpredsjednici i ministri u Vladi) dužnosnici u smislu odredbi ZSSI-a, stoga je Marija Pejčinović Burić na temelju obnašanja dužnosti potpredsjednice Vlade republike Hrvatske, odnosno ministrice u Ministarstvu vanjskih i europskih poslova obvezna postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Povjerenstvo smatra kako su gradonačelnici, općinski načelnici i njihovi zamjenici, budući da se smatraju dužnosnicima u smislu odredaba ZSSI-a, dužni postupati sukladno etičkom načelu obnašanja dužnosti prema kojem se javna dužnost obnaša u javnom interesu te u obnašanju javne dužnosti privatni interes ne smiju staviti iznad javnog interesa, a u obnašanju dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnica Marija Pejčinović Burić obnaša dužnost potpredsjednice Vlade republike Hrvatske, odnosno ministrice u Ministarstvu vanjskih i europskih poslova u mandatu od 19. lipnja 2017., dok je prethodno obnašala dužnost državne tajnice u Ministarstvu vanjskih i europskih poslova, i to od 22.11.2016. do 19.6.2017.

Povjerenstvo je od Ministarstva vanjskih i europskih poslova dopisom zatražilo očitovanje o tome u kojem razdoblju, kojem diplomatskom ili konzularnom zvanju i kojem predstavništvu na području Australije je bila raspoređena Loreta Bertoša-Kušen i je li u kojem razdoblju bila akreditirana kao supruga veleposlanika Damira Kušena, kojim podzakonskim aktom je uređen položaj supružnika, odnosno dopuštenost rasporeda supružnika kao administrativnog ili diplomatskog osoblja u istom predstavništvu te je li predmetno ministarstvo zaprimilo predstavku ili prijavu radi pokretanja postupka zbog povrede službene dužnosti protiv Lorete Bertoša-Kušen.

Ministarstvo vanjskih poslova očitovalo se dopisom KLASA: 080-01/1/-01/45, URBROJ: 521-K-01-18-2 od 5. listopada 2018. navodeći da je Damir Kušen Odlukom Predsjednika RH s 1. listopada 2013. postavljen za veleposlanika RH u Australiji, sa sjedištem u Canberri, dok je 17. prosinca 2013. postavljen i za veleposlanika RH u Novom Zelandu, sa sjedištem u Canberri. Navedene dužnosti obnašao je sve do 31. kolovoza 2018.

Nadalje se navodi da je Loreta Bertoša-Kušen 10. srpnja 2014. raspoređena na rad na određeno vrijeme do četiri godine u Generalni konzulat RH u Australiji sa sjedištem u Melbourneu kao konzul savjetnik počevši s radom od 1. kolovoza 2014. U predmetnom rješenju o rasporedu navodi se da će uz prethodnu suglasnost države primateljice obavljati konzularne funkcije i izvan svog konzularnog područja u državi primateljici te obavljati konzularne poslove i na području Novog Zelanda. Ministarstvo ističe da je Damiru Kušenu s danom 31. srpnja 2014. obustavljeno pravo na dodatak za diplomatske aktivnosti bračnog druga.

Nadalje, od 1. siječnja 2015. gđa Bertiša Kušen je raspoređena na rad na određeno vrijeme do 31. srpnja 2018. u Generalni konzulat RH u Australiji sa sjedištem u Sydneyu kao konzul savjetnik, pri čemu je navedeno da će obavljati i konzularne funkcije i na području Novog Zelanda, dok je na isto radno mjesto konzula savjetnika u GK RH Sydney imenovana i raspoređena rješenjem od 1. rujna 2016., ali uz povećanje osnovice za obračun i uplatu doprinosa za mirovinsko osiguranje, budući da je Odlukom ministra od 4. kolovoza 2016. promaknuta u više diplomatsko zvanje.

Rješenjem potpredsjednika Vlade i ministra s danom 26. listopada 2016. povučena je s rada u navedenom predstavništvu budući da je Vladi upućen prijedlog da donese rješenje kojim ju ovlašćuje za obavljanje poslova glavne tajnice Ministarstva.

 U vrijeme kad je dužnost veleposlanika RH u Australiji obnašao Damir Kušen ministarstvo navodi da je raspored supružnika i članova uže obitelji bio reguliran odredbom čl. 50. Pravilnika o unutarnjem redu Ministarstva vanjskih i europskih poslova od 20. srpnja 2012., odnosno odredbom čl. 54. Pravilnika o unutarnjem redu Ministarstva vanjskih i europskih poslova 1. ožujka 2014.

 Na kraju navodi da je potpredsjednica Vlade i ministrica vanjskih i europskih poslova 11. listopada 2017. zaprimila predstavku Damira Sabljaka, djelatnika Ministarstva, u kojoj izražava sumnju u zakonitost svog rješenja o rasporedu temeljem novog Pravilnika o unutarnjem redu i pripadajuće, navodno krivotvorene, Sistematizacije radnih mjesta, a na koju je dobio odgovor 10. studenog 2017.

 Iz dokumentacije priležeće ovom spisu, utvrđeno je da je Loreta Bertoša- Kušen 10. srpnja 2014. raspoređena na rad na određeno vrijeme do četiri godine u Generalni konzulat RH u Australiji sa sjedištem u Melbourneu kao konzul savjetnik počevši s radom od 1. kolovoza 2014., dok je njezinom suprugu Damiru Kušenu 31. srpnja 2014. obustavljeno pravo na dodatak za diplomatske aktivnosti bračnog druga.

Nadalje, od 1. siječnja 2015. raspoređena je na rad na određeno vrijeme do 31. srpnja 2018. u Generalni konzulat RH u Australiji sa sjedištem u Sydneyu kao konzul savjetnik, pri čemu je navedeno da će obavljati i konzularne funkcije i na području Novog Zelanda, dok je na isto radno mjesto konzula savjetnika u GK RH Sydney imenovana i raspoređena rješenjem od 1. rujna 2016., ali uz povećanje osnovice za obračun i uplatu doprinosa za mirovinsko osiguranje, budući da je Odlukom ministra od 4. kolovoza 2016. promaknuta u više diplomatsko zvanje.

Iz dokumentacije koju je u okviru ovog postupka samoinicijativno dostavila gđa Loreta Bertoša Kušen vidljive su klase i urudžbeni brojevi predmeta koje je rješavala u okviru svog zaduženja. Također je izvršen uvid u pismo predsjednika Hrvatskog kulturnog društva u Novom Zelandu od 30. travnja 2015., te je utvrđeno da je Ministarstvo vanjskih poslova obavijestio da „Loreta Bertoša-Kušen, ne samo da redovito i profesionalno obavlja konzularne poslove, već je uvijek dostupna, vodi brigu o ljudima i omiljena je u zajednici“

 Bitno je istaknuti kako se Povjerenstvo ne bavi zakonitim/nezakonitim radnjama vezanim uz postupanje po Pravilniku o unutarnjem redu Ministarstva vanjskih i europskih poslova. Kontrolu zakonitosti rješenja o rasporedu na radno mjesto vrši upravna inspekcija središnjeg tijela državne uprave nadležna za službeničke odnose. U nadležnosti Povjerenstva je ispitati na koji način je ne/djelovanje dužnosnice Pejčinović Burić u odnosu na Loretu Bertoša-Kušen, odnosno je li i koji je osobni interes dužnosnica stavila ispred obnašanja svoje dužnosti.

U pogledu povezanosti dužnosnice Marije Pejčinović Burić i Lorete Bertoša-Kušen, Povjerenstvo zaključuje da niti je prijavitelj, niti Povjerenstvo steklo saznanja da su one rodbinski, privatno ili poslovno povezane. Dužnosnica nije donijela niti jedno rješenje koje se odnosilo na Loretu Bertoša-Kušen, osobito uzimajući u obzir da je rješenjem potpredsjednika Vlade i ministra s danom 26. listopada 2016. povučena s rada u navedenom predstavništvu budući da je Vladi upućen prijedlog da donese rješenje kojim ju ovlašćuje za obavljanje poslova glavne tajnice Ministarstva.

Slijedom navedenog, Povjerenstvo povodom zaprimljene prijave nije steklo saznanja iz kojih bi proizlazilo da je u postupanju dužnosnice Marije Pejčinović Burić došlo do moguće povrede odredbi ZSSI-a te je donesena je odluka kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Marija Pejčinović Burić, elektronička dostava
2. Podnositelj prijave, elektronička dostava
3. Objava na internetskoj stranici Povjerenstva
4. Pismohrana